**Prvouka- prvá pomoc**

**Prvá pomoc pri uštipnutí včelou, osou:** V tomto prípade prvá pomoc závisí od toho, či je uštipnutý človek alergický na včelí alebo osí jed. Ak je človek alergický, voláme hneď záchrannú zdravotnú službu. Ak nie je, postačí jednoduchá prvá pomoc. V prípade, že v rane zostalo žihadlo, treba ho čo najskôr odstrániť pinzetou, prípadne pomocou nechtov. Žihadlo odstraňujeme opatrne, smerom od poranenia, aby sme do rany nevytlačili prípadný zvyšok jedu zo žihadla. Ak je štípanec na končatine, snažíme sa ňou nehýbať, aby sa jed rýchlo nešíril do celého organizmu. Postihnuté miesto schladíme studeným obkladom. V prípade bodnutia do jazyka alebo do krku, voláme záchrannú zdravotnú službu, pretože hrozí opuch a udusenie. Pri väčšej reakcii, ktorá sa prejaví rozsiahlym začervenaním, opuchom, prípadne zápalom, je vhodné podať liek (antihistaminikum, prípadne potrieť okolie rany gélom).

 **Prvá pomoc pri uhryznutí vretenicou:** Ranu vydezinfikujeme a necháme voľne krvácať, aby sa takýmto spôsobom čistila. Poranenému zaistíme maximálny pokoj s vylúčením akéhokoľvek pohybu a odstránime všetky sťahujúce predmety, ktoré má na sebe (šperky, hodinky, tesné oblečenie). Postihnuté miesto sa snažíme umiestniť pod úrovňou srdca, napr. poranenú končatinu necháme vždy voľne visieť z nosidiel, vždy ju však musíme aj znehybniť dlahou. Čo najrýchlejšie zabezpečíme transport (prevoz) zraneného na odborné ošetrenie. Najvhodnejší je transport poležiačky na nosidlách.

**Prvá pomoc pri uhryznutí kliešťom:** Pred odstránením kliešťa z kože ho polejeme alebo postriekame nejakým dezinfekčným prostriedkom, najlepšie takým, ktorý obsahuje alkohol. Ak nemáme poruke dezinfekčný prostriedok z lekárne, použijeme alkoholický nápoj, parfum alebo kolínsku. Ak nič z toho nemáme, môžeme použiť aj hustú mydlovú penu, pretože mydlo má tiež dezinfekčné účinky (najmä antibakteriálne). Až potom kliešťa uchopíme pinzetou alebo klieštikmi na vyberanie kliešťov. Uchopíme ho čo najbližšie pri koži a pokúsime sa ho vykývať zo strany na stranu. Neponáhľame sa a dávame pozor, aby sme kliešťa nerozpučili a aby sme mu neodtrhli hlavičku. Následne ranku opäť vydezinfikujeme.